**NACIONALINIS VERSLUMO KONKURSAS-MUGĖ**

**„IŠBANDYK VERSLO IDĖJĄ“**

2016 m. lapkričio 22 d.

VILNIAUS ROTUŠĖ

Didžioji g. 31, LT-01128 Vilnius

**DALYVIŲ DALYVAVIMO IR VERTINIMO NUOSTATAI**

**I. BENDROSIOS NUOSTATOS**

1. Konkursą-mugę organizuoja Lietuvos Respublikos švietimo ir mokslo ministerija, Všį Vilniaus kolegija, „Simulith“ centras ir Lietuvos imitacinių bendrovių asociacija „Liba“.
2. Konkursas-mugė vyks 2016 m. lapkričio 22 d. Vilniaus Rotušėje.
3. Šie nuostatai reglamentuoja renginio tikslus, organizavimo ir vykdymo sąlygas, dalyvių vertinimą ir apdovanojimą.
4. Dalyvavimo ir vertinimo tikslai – skatinti verslumo gebėjimus ir tobulinti verslumo praktinius įgūdžius, siekiant prisidėti prie verslios asmenybės vystymo, sudarant sąlygas naujų verslo idėjų kūrimui.

**II. KONKURSO-MUGĖS DALYVIAI**

1. Konkurse dalyvauja bendrojo lavinimo ir profesinio mokymo įstaigų, kuriose nėra įsteigtų ir „Simulith“ tinkle registruotų imitacinių bendrovių arba verslo praktinio mokymo firmų (VPMF), mokiniai.
2. Mokykla siunčia dalyvauti konkurse komandą, kurią sudaro nuo 3 iki 5 mokinių ir lydintis pedagogas/-ai.

**III. KONKURSO–MUGĖS ORGANIZAVIMO TVARKA**

1. Paraišką dalyvauti Konkurse mokykla pateikia iki 2016 m. spalio 10 d. el. paštu slinfo@viko.lt.
2. Komandos vadovui suteikiama išsami informacija apie imitacinių bendrovių veiklą, kaip pasiruošti ir dalyvauti renginyje. Atsižvelgdamas į gautą medžiagą, vadovas buria mokinių komandą ir rengiasi dalyvauti mugėje.
3. Medžiaga vertinimui (nurodyta dalyvio paraiškoje) atsiunčiama iki 2016 m. lapkričio 14 d.
4. Atvykusios konkurso-mugės komandos vadovas turi užsiregistruoti INFO stende ir parašu patvirtinti, jog jų komandų nariai yra susipažinę su dalyvavimo ir vertinimo nuostatais ir jų laikysis, taip pat, kad jų komandose yra ne daugiau penkių asmenų.
5. Komandoms suteikiami profesionalūs stendai:
	1. Stendų išmatavimai: plotis – 2000 mm, gylis – 1000 mm, aukštis – 2500 mm
	2. Komandos gali dekoruoti jiems suteiktą mugės stendą 2016 m. lapkričio 22 d. nuo 11:00 iki 13:00 val.
	3. Komanda, pasibaigus mugei, privalo palikti sutvarkytą stendo plotą, tvarkingą įrangą bei nuimti ir išvežti eksponatus iki 17:00 val.
	4. Komanda gali dekoruoti jam suteikto mugės stendo sienas su sąlyga, kad tai nesugadins stendo įrangos ir pasibaigus mugei pašalins dekoracijas be jokios žalos įrangai. Stendo dekoracijos negali išsikišti už stendo ribų tiek, kad trukdytų kitiems dalyviams ar laisvam mugės dalyvių ir svečių judėjimui tarp stendų.
	5. Komanda neturi teisės nuimti ir išvežti eksponatų vykstant apdovanojimo iškilmėms.
	6. Komanda yra atsakinga, kad stendas būtų švarus ir tvarkingas. Kiekviename stende bus po 1 šiukšliadėžę, o šiukšles po renginio dalyvis privalo išsivežti pats.
	7. Stendų išdėstymas bus paskelbtas kai bus žinomas tikslus dalyvaujančių komandų skaičius.
6. Dalyvius mugės metu vertins komisija, kurią sudarys atstovai, deleguoti verslo organizacijų ir įmonių, organizatorių atstovai bei veikiančių imitacinių bendrovių vadovai.
7. Komisijos narių skirti balai sumuojami atskirai pagal kiekvieną kriterijų atskirose nominacijose, o daugiausia balų surinkusi komanda skelbiama geriausia.
8. Vertinimo komisijai paliekama teisė savo nuožiūra skirti papildomas nominacijas.

**IV. KONKURSO-MUGĖS NOMINACIJOS IR VERTINIMO KRITERIJAI**

1. Pagrindinės nominacijos:
	1. Gebėjimas bendrauti ir bendradarbiauti;
	2. Gebėjimas reklamuoti;
	3. Stendo originalumas.
2. Vertinimo komisija pagal pagrindines nominacijas skiria šiuos apdovanojimus:
	1. Auksinė mugės komanda;
	2. Sidabrinė mugės komanda;
	3. Bronzinė mugės komanda.
3. Papildomos nominacijos renginyje:
	1. Daugiausia pardavimo sandorių sudariusi komanda. Bus išrinkta pagal imitacinio banko duomenis lapkričio 22 d. 15:00.
	2. Geriausias vadybininkas/vadybininkė;
	3. Populiariausia komanda. Renginio lankytojai ir dalyviai specialiuose lapeliuose užrašo patikusios komandos pavadinimą ir įmeta į dėžutę informaciniame stende. Dalyviai negali balsuoti už savo komandą. Balsavimas vyks lapkričio 22 d. 12:30 – 15:00.
4. Papildomos nominacijos:
	1. Geriausias mugės katalogas.
	2. Geriausia mugės radijo reklama. Reklamos trukmė 15-30 sekundžių.
	3. Geriausias komandos prisistatymas. Vizualinis prisistatymas (filmuota medžiaga, animacija ar pan.). Trukmė – iki 1,5 min.
	4. Vertinti skirtą medžiagą arbą nuorodą į ją komanda atsiunčia renginio organizatoriams el. paštu slinfo@viko.lt iki lapkričio 14 d. Organizatoriai patvirtins vertinimui skirtos medžiagos tinkamumą.
5. Komisijos narys pagal dešimtbalę sistemą įvertina kiekvieną komandą:

|  |  |  |
| --- | --- | --- |
| **Nominacijos** | **Vertinimo kriterijai** | **Balai** |
| **Gebėjimas bendrauti ir bendradarbiauti** | *Komunikabilumas.* Mokiniai patys inicijuoja bendravimą, bendrauja nuoširdžiai ir šiltai, atsako į visus rūpimus klausimus, puikiai derasi, supranta verslo tikslus, viziją, misiją. | 3 balai |
| *Pagarba ir tolerancija* bendraujant su komandos nariais, klientais, mugės svečiais, vertinimo komisija. Pagalba komandos nariams, susidūrusiems su sunkumais sprendžiant užduotis. Konfliktų ir nesklandumų valdymas grupėje, greita reakcija į iškilusias problemas. | 3 balai |
| *Pozicija.* Gebėjimas drąsiai ir argumentuotai išsakyti savo nuomonę, apginti poziciją, puikių žinių apie prekę ar paslaugą atskleidimas bendraujant. | 2 balai |
| *Komandinis darbas.* Bendradarbiavimas pristatant stendą, komandą ir prekę/paslaugą, visos grupės narių indėlis, vieningumas dirbant ir siekiant bendro tikslo. | 2 balai |
| **Gebėjimas reklamuoti**  | *Novatoriškumas.* Reklamos idėjos naujumas ir pagrindimas kaip jos įgyvendinimas prisidės prie sėkmingo pardavimo. | 3 balai |
| *Prekės/ paslaugos naudingumo pateikimas vartotojui.* Pagrindžiama, kuo siūloma prekė ar paslauga naudinga potencialiam vartotojui, koks yra prekės ar paslaugos išskirtinumas konkurentų atžvilgiu. Išskirtinis reklaminės idėjos pateikimas. | 3 balai |
| *Vaizdingumas*. Emocionalus, detalus prekės ar paslaugos apibūdinimas. | 2 balai |
| *Reklamos priemonių panaudojimas.* Kokiomis reklamos priemonėmis pozicionuojama. Platus reklamos priemonių spektras. | 2 balai |
| **Stendo originalumas** | *Stendo išskirtinumas.* Neįprastai sukomponuotas, žaismingas, ar kitaip išsiskiriantis stendas. | 3 balai |
| *Informatyvumas.* Informatyviai ir aiškiai pateikta pagrindinė informacija - veikla, produktas ar paslauga, šūkis ar įsimintina frazė. | 3 balai |
| *Projekto ar paslaugos pristatymas.* Vaizdingas prekės ar paslaugos pristatymas stende. | 2 balai |
| *Prekės/paslaugos išmanymas, pardavimo strategija.* Prekės/paslaugos atsiradimo istorija, nauda, teikiama vartotojui. | 2 balai |
| **Geriausias vadybininkas/-ė** | *Kūrybiškumas.* Įdomių ir naudingų idėjų paieška, generavimas. Patrauklus ir kūrybiškas verslo idėjos pagrindimas. | 3 balai |
| *Lyderystė*. Gebėjimas motyvuoti ir įkvėpti komandą bei tikslo siekimas. Gebėjimas spręsti iškilusias problemas, paskirstyti užduotis, organizuoti veiklą, prisitaikyti prie pokyčių. | 3 balai |
| *Bendravimas.* Atsakingas požiūris į klientą, pasitikėjimas savimi, malonus bendravimas, informacijos apie prekę ar paslaugą pateikimas. | 2 balai |
| *Iškalba.* Gebėjimas aiškiai ir įdomiai dėstyti mintis, taisyklingai vartoti terminus, sudominti klausytoją. | 2 balai |
| **Geriausias mugės katalogas** | *Informatyvumas.* Aiški informacija apie prekę/paslaugą: prekių/paslaugų kodas, pavadinimas, apibūdinimas, kaina, atsiskaitymo būdai, pristatymo sąlygos, nuolaidų ir akcijų sistema, kainoraštis bei aiškus informacijos išdėstymas. | 3 balai |
| *Originalumas*. Kūrybiškas prekių/ paslaugų pateikimas, savita katalogo pateikimo idėja, dėmesį patraukiantis katalogo apipavidalinimas. Patrauklumas - originalus šūkis, išskirtinė frazė, devizas.  | 3 balai |
| *Struktūra.* Aiškus ir išbaigtas katalogas: titulinis lapas su katalogo pavadinimu, leidimo/ galiojimo metais, įžanginis žodis, pristatantis įmonę bei prekę/paslaugą, logotipas, rekvizitai, turinys, lapų numeracija, aiškus prekių/paslaugų grupių suskirstymas, rašyba, papildoma informacija. | 2 balai |
| *Prekių/paslaugų naudingumas ir naujoviškumas***.** Aiškiai pagrįsta nauda ir pritaikomumas vartotojui. Įtikinantis prekės/ paslaugos pranašumo įrodymas, lyginant su analogiškais produktais rinkoje. | 2 balai |
| **Geriausia mugės radijo reklama** | Informatyvumas. Kadangi radijo reklama yra girdimoji, svarbu per tam tikrą laiką pateikti tokią informaciją, kuri padėtų susidaryti nuomonę apie reklamuojamą prekę ar paslaugą.  | 3 balai |
| Įtikinimas. Svarbus balso tembras, intonacija, pauzės, balso variacija. Taip reklama tampa įsimenama, todėl tikėtina, kad pasieks potencialų klientą. | 3 balai |
| Kūrybiškumas. Idėja, kaip originaliai pateikti prekę/paslaugą vartotojui. Pvz: reklamos pradžia prasideda taip, kad vartotojas negali įtarti, apie kokį produktą kalbama. Tokia reklama suintriguoja, sudomina. | 2 balai |
| Emocionalumas/įspūdis. Naudojama emocinė, šnekamoji kalba, aiškiai suprantama tiek apie produktą ar paslaugą išmanantiems, tiek pirmą kartą išgirdusiems žmonėms. Reklama turi sukelti tam tikras emocijas, turi tilpti į nustatytus laiko „rėmus“. | 2 balai |
|  **Geriausias komandos prisistatymas** | Intriga. Ar pristatymas/vaizdo klipas įtraukia, kelia susidomėjimą nuo pat pradžių, ar išlaikoma intriga.  | 3 balai |
| Perteikiamos idėjos aiškumas. Turi būti aiški pristatymo/vaizdo klipo mintis (šūkis, frazė,..), per kurią atsiskleidžia pristatoma verslo idėja.  | 3 balai |
| Originalumas. Išradingas pateikimas, naudojant įvairias priemones: įvairios užsklandos, perėjimai, kitos pristatymo/vaizdo klipų funkcijos. | 2 balai |
| Informatyvumas. Informatyviai ir aiškiai, telpant į nustatytus laiko „rėmus“ pateikta informacija, papildanti pagrindinę pristatymo/vaizdo klipo mintį. | 2 balai |

**VI. APDOVANOJIMAS**

1. Pagrindinių nominacijų nugalėtojams bus skiriami apdovanojimai:
	1. Auksinė mugės komanda – 100 eurų vertės kuponas biuro prekėms įsigyti, nugalėtojų statulėlės, auksinės mugės komandos diplomas ir nemokama metinė narystė Lietuvos imitacinių bendrovių „Simulith“ tinkle. Kiekvienas komandos narys bus apdovanotas asmeniniu prizu.
	2. Sidabrinė mugės komanda – 50 eurų vertės kuponas biuro prekėms įsigyti, atminimo dovanos, sidabrinės mugės komandos diplomas ir 50% nuolaida metinei narystei Lietuvos imitacinių bendrovių „Simulith“ tinkle.
	3. Bronzinė mugės komanda – bronzinės mugės komandos diplomas ir atminimo dovanos.
2. Geriausi vadybininkai/-ės bus apdovanoti asmeniniais prizais ir diplomais.
3. Komandos, išrinktos nugalėtojais pagal papildomas nominacijas bus apdovanotos diplomais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_